b'\n_START_ARTICLE_\nGozdna \xc5\xbeeleznica na planini Mija\n_START_PARAGRAPH_\nGozdna \xc5\xbeeleznica na planini Mija je bila prometna pot za prevoz lesa izpod pobo\xc4\x8dij planine Mija do gozdne \xc5\xbei\xc4\x8dnice na planini Globo\xc4\x8danac (it. Colle Clabociana) nad naseljem Podbela v ob\xc4\x8dini Kobarid._NEWLINE_Po kon\xc4\x8dani prvi svetovni vojni je italijansko privatno podjetje v okolici \xc5\xa0tupice (it. Stupizza) za\xc4\x8delo izkori\xc5\xa1\xc4\x8dati gozdove. Zato je v letih 1923 do 1925 postavilo ve\xc4\x8d gozdnih \xc5\xbei\xc4\x8dnic. Ena od njih je potekala iz doline Pradol nad \xc5\xa0tupico proti planini Globo\xc4\x8danac (883 mnm), pod planino Mija, ki z 1237 mnm visokim vrhom danes stoji na dr\xc5\xbeavni meji med Slovenijo in Italijo._NEWLINE_Pod Globo\xc4\x8dancem je bila zgornja postaja \xc5\xbei\xc4\x8dnice in prekladalna plo\xc5\xa1\xc4\x8dad. Tu se je pri\xc4\x8dela gozdna \xc5\xbeeleznica, ki je tekla proti severuvzhodu po dana\xc5\xa1njem slovenskem ozemlju v pobo\xc4\x8dje Mije. Proga je bila dolga okoli 3,5 km in je potekala po te\xc5\xbeavnem kra\xc5\xa1kem terenu z vrsto suhozidnih kamnitih nasipov in opornih zidov. Podrobnej\xc5\xa1i tehni\xc4\x8dni podatki o sami progi so \xc5\xbeal izgubljeni, vendar g. Brate v knjigi Gozdne \xc5\xbeeleznice na Slovenskem predvideva, da je bila tirna \xc5\xa1irina 60 cm. Delavci so tovorne vagon\xc4\x8dke ro\xc4\x8dno porivali v gozd, od koder so se nalo\xc5\xbeeni samote\xc5\xbeno vra\xc4\x8dali do \xc5\xbei\xc4\x8dnice, saj je imela proga enakomeren padec. \xc5\xa0e pred drugo svetovno vojno so bili gozdovi pod Mijo posekani, zato so progo opustili, tirnice pa pustili le\xc5\xbeati v gozdu.'